曼聯球員笠帽練波 史高斯怒轟水平低
2024年04月11日 23:00
東網電視
更多新聞短片
史高斯對曼聯球員笠帽練波非常不滿。(Getty Images)
曼聯近3場聯賽不勝後,近日積極練波備戰周日(14日)凌晨作客般尼茅夫嘅聯賽,不過多位球星被影到笠住風帽嚟練波,結果被名宿史高斯炮轟,直指呢個畫面係曼聯訓練水平低嘅訊號。
曼聯日前進行操練,拉舒福特因傷未有參與,反而16歲翼鋒新星拉斯就被提拔跟操,但阿歷真度加拿祖、馬恩奧、雲比沙卡等球員,練波嗰陣就笠住風帽,名宿史高斯就喺社交網發炮:「我唔介意球員戴冷帽或者手套練波,但笠住頂風帽係冇可能練得好,球隊嘅水平係由訓練場開始......係咁先啦!」
唔少球迷批評史高斯係雞蛋挑骨頭,尤其阿歷真度加拿祖同馬恩奧都係今季曼聯表現最好嘅球員之一,史高斯冇耐之後亦將留言刪除。